وزیراعظم کا دفتر
وزیر اعظم نے آسام میں ’مہاباہو-برہم پتر‘ کا افتتاح کیا اور دو پلوں کا سنگ بنیاد رکھا
آسام، شمال مشرقی خطہ کی نمو، ترقی اور کنیکٹیوٹی حکومت کی ترجیح: وزیراعظم
رو-پیکس خدمات دوریوں میں زبردست طریقے سے کمی لائیں گی: وزیراعظم
نئی دہلی، 18 /فروری 2021 ۔ وزیر اعظم جناب نریندر مودی نے آج آسام کے ’مہاباہو- برہم پتر‘ کا افتتاح کیا اور دو پلوں کا سنگ بنیاد رکھا۔ اس موقع پر سڑک نقل و حمل اور شاہراہوں کے مرکزی وزیر، قانون و انصاف، مواصلات، الیکٹرانکس اور اطلاعاتی ٹیکنالوجی کے مرکزی وزیر، بندرگاہوں، جہازرانی اور آبی گزرگاہوں کے وزیر مملکت اور آسام و میگھالیہ کے وزرائے اعلیٰ موجود تھے۔
’مہاباہو- پرہم پتر‘ کے افتتاح کے موقع پر انھوں نے نیماٹی- مجولی جزیرہ، شمالی گوہاٹی- جنوبی گوہاٹی اور ڈھبری- ہاٹ سنگیماری کے درمیان رو-پیکس ویسیل خدمات کا افتتاح کیا۔ انھوں نے جوگی گھوپا میں اِنلینڈ واٹر ٹرانسپورٹ  ٹرمینل اور برہم پتر ندی پر مختلف سیاحتی جیٹیوں کا سنگ بنیاد رکھا اور کاروبار کو آسان بنانے کے لئے ڈیجیٹل حل کی بھی شروعات کی۔
اس موقع پر وزیر اعظم نے زراعت سے وابستہ اَلی-آئے- لیگانگ تہوار کے لئے مائیسنگ برادری کو مبارکباد دی، یہ تہوار کل منایا گیا تھا۔ انھوں نے کہا کہ برسوں سے یہ مقدس ندی سماج کاری اور کنیکٹیوٹی کا ہم معنی تھی۔ انھوں نے کہا کہ برہم پتر پر کنیکٹیوٹی سے متعلق اتنا کام پہلے نہیں کیا گیا۔ انھوں نے کہا کہ اس سبب سے آسام کے اندر اور شمال مشرق کے دیگر علاقوں میں کنیکٹیوٹی ہمیشہ ایک بڑا چیلنج رہا ہے۔ انھوں نے کہا کہ اس پورے علاقے کی جغرافیائی اور ثقافتی دوریوں کو کم کرنے کے لئے اب پروجیکٹوں میں تیزی لائی گئی ہے۔ انھوں نے کہا کہ آسام سمیت پورے شمال مشرق کی طبعی  اور ثقافتی سالمیت حالیہ برسوں میں مضبوط ہوئی ہے۔
وزیر اعظم نے کہا کہ متعدد پل جیسے ڈاکٹر بھوپین ہزاریکا سیتو، بوگیبیل پل، سرائے گھاٹ پل جیسے متعدد پل آج آسام میں زندگی کو آسان بنارہے ہیں۔ انھوں نے کہا کہ اس سے ملک کی سکیورٹی مضبوط ہوتی ہے اور ہمارے فوجیوں کو بڑی سہولت ملتی ہے۔ آسام اور شمال مشرق کو جوڑنے کی مہم کو آج آگے بڑھایا گیا ہے۔ وزیر اعظم نے اس کامیابی کو حاصل کرنے کے لئے آسام کے وزیر اعلیٰ اور ان کی حکومت کے کام کی ستائش کی۔ مجولی کو آسام کا پہلا ہیلی پیڈ ملا ہے اور تیز و محفوظ سڑک کا متبادل مل رہا ہے، کیونکہ کالی باری کو جورہاٹ سے جوڑنے والے 8 کلومیٹر طویل پل کے بھومی پوجن کے ساتھ طویل عرصہ سے چلی آرہی مانگ پوری ہورہی ہے۔ وزیر اعظم نے کہا کہ یہ سہولتوں اور امکانات کا ایک پل بننے جارہا ہے۔
اسی طرح میگھالیہ کے ڈھبری سے پھول باڑی تک 19 کلومیٹر طویل پل سے براک وادی میں کنیکٹیوٹی کی صورت حال بہتر ہوگی اور اس سے میگھالیہ، منی پور، میزورم اور آسام کے درمیان کی دوری کم ہوجائے گی۔ وزیر اعظم نے بتایا کہ آج میگھالیہ اور آسام کے درمیان کی دوری سڑک کے راستے تقریباً 250 کلومیٹر ہے، اب یہ کم ہوکر 19-20 کلومیٹر رہ جائے گی۔
’مہاباہو- برہم پتر‘ پروگرام کے بارے میں بات کرتے ہوئے جناب مودی نے کہا کہ اس سے بندرگاہ سے متعلق ترقی کے توسط سے برہم پتر کے پانی کی کنیکٹیوٹی مضبوط ہوگی۔ آج تین رو-پیکس خدمات کا آغاز ہونے سے آسام اس پیمانے پر رو-پیکس خدمات سے جڑنے والی صف اوّل کی ریاست بن گیا ہے۔ یہ چار سیاحتی جٹیوں کے ساتھ شمال مشرق کے ساتھ آسام کی کنیکٹیوٹی میں قابل ذکر بہتری لائیں گی۔
وزیر اعظم نے کہا کہ برسوں سے کنیکٹیوٹی کی محرومی نے ریاست کو اس کی خوش حالی سے محروم کیا ہے۔ وزیر اعظم نے کہا کہ بنیادی ڈھانچہ خراب ہوگیا اور آبی گزرگاہیں تقریباً ختم ہوگئیں، جو بدامنی کا باعث ہے۔ جناب مودی نے کہا کہ سدھار کی شروعات سابق وزیر اعظم اٹل بہاری واجپئی کی مدت کار میں ہوئی۔ حالیہ برسوں میں آسام میں ملٹی ماڈل کنیکٹیوٹی کو پھر سے قائم کرنے کے لئے اقدامات کئے گئے۔ آسام اور شمال مشرق کو دیگر مشرقی ایشیائی ملکوں کے ساتھ ہمارے ثقافتی اور تجارتی تعلقات کا مرکز بنانے کی کوششیں کی جارہی ہیں۔
وزیر اعظم نے کہا کہ اِنلینڈ واٹرویز پر کام کا یہاں بڑا اثر پڑے گا۔ انھوں نے کہا کہ حال ہی میں بنگلہ دیش کے ساتھ آبی روابط میں بہتری کے لئے ایک معاہدہ کیا گیا ہے۔ برہم پتر اور براک ندی کو جوڑنے کے لئے ہبلی ندی کے پار بھارت – بنگلہ دیش پروٹوکول روٹ پر کام چل رہا ہے۔ شمال مشرق کو بھارت کے دیگر حصوں سے جوڑنے، علاقہ کے تنگ رابطے والے حصے پر انحصار کم ہوجائے گا۔ انھوں نے کہا کہ جوگی گھوپا آئی ڈبلیو ٹی ٹرمینل ایک آبی گزرگاہ کے توسط سے آسام کو ہلدیا بندرگاہ اور کولکاتہ سے جوڑنے کے لئے ایک متبادل روٹ کو مضبوط کرے گا۔ اس ٹرمینل پر بھوٹان اور بنگلہ دیش کے کارگو اور جوگی گھوپا ملٹی ماڈل لاجسٹک پارک میں کارگو کو برہم پتر ندی پر مختلف مقامات پر آمد و رفت کی سہولت ملے گی۔
وزیر اعظم نے کہا کہ نئے روٹ عام آدمی کی سہولت اور خطہ کی ترقی کے لئے بنے ہیں۔ انھوں نے کہا کہ مجولی اور نیماٹی کے درمیان رو-پیکس سروس ایک ایسا روٹ ہے جو تقریباً 425 کلومیٹر کی دوری کو کم کرکے محض 12 کلومیٹر کردے گا۔ اس راستے پر دو جہاز چلتے ہیں جو ایک بار میں تقریباً 1600 مسافروں اور درجنوں گاڑیوں کو لاتے لے جاتے ہیں۔ انھوں نے کہا کہ گوہاٹی میں شروع کی گئی اسی طرح کی سہولت شمالی اور جنوبی گوہاٹی کے درمیان کی دوری کو 40 کلومیٹر سے کم کرکے 3 کلومیٹر کردے گی۔
وزیر اعظم نے کہا کہ استعمال کنندگان کو درست جانکاری ملے اس کے لئے آج ای-پورٹل لانچ کئے جارہے ہیں۔ کار-ڈی پورٹل قومی آبی گزرگاہوں کے سبھی کارگو اور کروز ٹریفک ڈیٹا پر ریئل ٹائم جانکاری کا ملان کرنے میں مدد کرے گا۔ یہ گزرگاہ کے بنیادی ڈھانچے کے متعلق جانکاری بھی فراہم کرے گا۔ انھوں نے کہا کہ جی آئی ایس پر مبنی انڈیا میپ پورٹل، ان لوگوں کی مدد کرے گا جو تجارت کے لئے یہاں آنا چاہتے ہیں۔
وزیر اعظم نے کہا کہ انٹرنیٹ کنیکٹیوٹی، آبی گزرگاہ، ریلوے، آسام اور شمال مشرق کی ہائی وے کنیکٹیوٹی کے ساتھ یکساں طور پر اہم ہے اور اس پر مسلسل کام کیا جارہا ہے۔ انھوں نے اعلان کیا کہ سیکڑوں کروڑ روپئے کی سرمایہ کاری سے گوہاٹی میں شمال مشرق کا پہلا ڈیٹا سینٹر بننے جارہا ہے۔ یہ ڈیٹا سینٹر 8 ریاستوں اور آئی ٹی خدمات پر مبنی صنعت، بی پی او ایکو سسٹم اور آسام سمیت شمال مشرق میں اسٹارٹ اَپ کے لئے ڈیٹا سینٹر کے طور پر کام کرے گا اور ای-گورنینس کے توسط سے مضبوط بنے گا۔
وزیر اعظم نے کہا کہ حکومت شمال مشرق سمیت ملک میں سب کا ساتھ، سب کا وکاس اور سب کا وشواس کے تصور کے ساتھ کام کررہی ہے۔ انھوں نے مجولی خطہ کی ثقافتی گہرائی و خوش حالی، آسامی ثقافت اور مقامی حیاتیاتی تنوع کا بھی ذکر کیا۔ وزیر اعظم نے کلچرل یونیورسٹی کے قیام، مجولی کو حیاتیاتی تنوع کے وراثتی مقام کا درجہ، تیج پور- مجولی- سیوساگر میں ہیریٹیج سرکٹ، نمامی برہم پتر، نمامی براک کے قیام جیسے اقدامات کو شمار کرایا۔ وزیر اعظم نے کہا کہ یہ اقدامات آسام کی شناخت کو اور زیادہ خوش حال بنارہے ہیں۔ انھوں نے یہ امید بھی ظاہر کی کہ آج کے کنیکٹیوٹی سے متعلق آغاز سے سیاحت کی نئی راہیں کھلیں گی اور آسام کروز سیاحت کا ایک اہم مرکز بن سکے گا۔ انھوں نے کہا کہ ہمیں آسام، شمال مشرق کو آتم نربھر بھارت کا ایک مضبوط ستون بنانے کے لئے اجتماعی شکل میں کام کرنا ہوگا۔